Hlina, Alojz, poslanec NR SR (2014-09-10):
Vážená pani predsedajúca, vážený pán minister, vážené kolegyne, kolegovia, vidíte, ona otázka, nakoniec sa dozvieme z toho i tak, že kto je silnejší. Či minister, či vláda, alebo úžerníci, exekútori. Minister sa postaví, povie, že nemôžu, generálny riaditeľ Sociálnej poisťovne povie, že berú. Kto tu vládne v tejto krajine? Krutý, Fux, Pohotovosť, Burian? Kto tu vládne v tejto krajine, pán minister? Komu ste zverili do rúk túto krajinu? Kto ju ovláda, kto preberá moc nad touto krajinou? Keď vy tu, nie, hryznem si, poviete, mal som iný výraz, poviete, že nemôžu, ale berú. Kto je silnejší ako zákon? Kde ste to dopracovali? Berú, berú dôchodcom tie vianočné príspevky, berú. Otázka stojí, čo s tým chcete robiť. Ale už možná aj ľudia raz prestanú veriť tomu, čo povie, lebo ja viem, že to majú v sebe. Však to bolo v televízii. Keď to bolo v televízii, ergo je to pravda. Vy poviete neberú a všetci by to mali teda pochopiť, že neberú. Ale už je kopu ľudí, ktorí vedia, že berú. Poďme sa nad tým zamyslieť. Nehovorím, že to mám premyslené. Poďme sa nad tým zamyslieť, ako to vyriešiť. Poďme trebárs pomôcť aj tým, ktorí nemali a zobrali. Vážení dôchodcovia, tým, ktorí ste nedostali vianočné príspevky, lebo ste ich mali dostať a vám ich zobrali, píšte ministrovi Richterovi, píšte mu. Od roku 2006 možno ste niektorí prišli o viaceré. Píšte mu. Napíšte, dajte do pošty aj mne. Poďte ich vytiahnuť naspäť z toho gágora, poďte ich vytiahnuť naspäť z gágora. Nenaplníte nikdy ten gágor, nikdy tým chlapcom, ktorým vydávate túto krajinu, ktorí sa nazývajú, že pomáhajú obyvateľstvu. Prosím vás, mne včera poslali fotku z Banskej Bystrice, tam stojí dodávka na námestí pred miestnym úradom či pred akým a robí mobilná pôžičkáreň. Však to jeden, to takú ekonomickú školu ešte nikto nikdy nikde neurobil! Namiesto obchodov s výkladom do ulice, kde by predávali tovar, sedia úžerníci. Toto nikto, nikde neurobil. Neexistuje krajina na svete, neexistuje ekonomická škola, ktorá by toto umožnila, žeby sa niekomu oplatilo si prenajať priestor na centrálnej ulici, na Obchodnej ulici, na Nám. SNP s výkladom do ulice. Nepredávajú hrnce, nepredávajú rožky! Volá sa to že finančná pomoc obyvateľstvu, prosím vás! Kto vládne v tejto krajine?! U vás sú tí ľudia, pán minister, ja sa vám čudujem, u vás sú tí ľudia. Dneska vláda odvoláva štátnych tajomníkov. Ja som zvedavý, pán premiér, ja som zvedavý, či si necháte po úrade vlády chodiť človeka, ktorý sa živil úžerníctvom, spôsobil tragédie desiatkam, stovkám ľudí. Som zvedavý, či títo ľudia budú chodiť po úrade vlády, z ktorého ste mňa vyhnali, ktorého ste mňa vyniesli za polície. Som zvedavý. Ja tam nemôžem a úžerníci môžu? Som zvedavý, dneska rozprávate o tom, o výmenách štátnych tajomníkov. Som naozaj zvedavý, jak to dopadne. Kto vládne v tejto krajine?! Tu ste boli svedkami v priamom prenose, prosím vás. Minister povie, že nemôžu, dozvieme sa, že miznú. Pán minister, pomôžte tým ľuďom, tým, ktorým zobrali a nemali. Pomôžte im! A teraz poďme vyriešiť to, že keď v decembri pošle tento štát tie peniaze, ktoré sú, už sa nejdem k tomu vracať, aby ich nezobrali, keď nemajú. Ako to chcete vyriešiť? Som sa pýtal, cez poštovú poukážku, že nemôžete. Jasné, že nemôžete, lebo ste nahovorili všetkých dôchodcov, poštárky nahovorili, že si majú doručovať do Poštovej banky! Nebudem tu kresliť toho pavúka, ako je to s čím prepojené. Dajte príkaz! Chcete to riešiť alebo nechcete to riešiť? Ja som zvedavý, jak to uchopí ten právnik, cez čo to budeme riešiť. Ja nehovorím, že to je to riešenie. Povedzte, či to chcete riešiť. Povedzte, či to chcete riešiť, aby sa vianočné príspevky za rok 2014 dostali ľuďom do rúk. Nieže vy poviete, že budú. Nebudú. Oni z nich nič nebudú mať. Čiže poďme to riešiť. Niekde cesta musí byť. V tejto krajine, preboha, jak nevládne Národná rada, tak kto tu vládne? Kto? Burian tu vládne? Je silnejší jak Mečiar a Slota? Prosím vás, zastavil návrh vašej poslankyne Vaľovej, odsúhlasenej Mečiarom a Slotom. Mečiar, Slota – ešte ste boli v koalícii – to pustil, Vaľovú pustil, z chodby ju stiahol Burian. Kto tu vládne v tejto krajine? Komu ste vydali túto krajinu? Koho tu budeme obchádzať? Krutého? To nemyslíte vážne! Exekútora Krutého tu budeme obchádzať?! Vašich chlapcov z Pohotovosti?! Nakúpia dodávky, ešte im dáte nejaký operačný program?! Ešte im dáte, teraz tu prídete s programom na podporu nezamestnávania mladých. Prosím vás, ja som schopný, ja verím tomu, že keby som sa moc pohrabal v tých zmluvách, však vy ste, ten úrad práce je schopný tým pôžičkárňam ešte dotovať tých zamestnancov, ktorí budú tých ľudí lakovať, že si majú zobrať pôžičku. Ja som, ja verím tomu, že ste toho schopní. Možno sa to cez niečo zamaskuje, ale v konečnom dôsledku budú robiť to. Budú chodiť po tých dodávkach, budú parkovať na námestiach a budú ľuďom z dodávky požičiavať pôžičku. My sa dostaneme do učebníc, pán minister. My ako krajina sa dostaneme do učebníc. S týmto. S tým, že ste vytvorili firmy, ktorým je úplne jedno, čo majú vyrábať, čo majú dodávať, akú službu, aký tovar. Úplne jedno. Len na konci musí byť štát. To je jediná podmienka. Ak je na konci štát, ak to platí štát, povedzte, čo chcete, my vám to dodáme. To ste vy vytvorili. S týmto sa dostaneme do učebníc. Aj s tými pôžičkárňami v centrálnych uliciach s výkladom do ulice. S tými sa dostaneme do učebníc. Dostaneme. Aj s vaším štátnym tajomníkom na ministerstve práce. Viete, to je to, keby ste ho upratali na dopravu, prosím vás. Ale dať ho ako pes na oči na ministerstvo práce, sociálnych vecí a rodiny, to je presne ten váš svet! To je ten váš mentálny svet. Vážení dôchodcovia, hovoríme, hovoríme nie o dvanástich eurách, jedno euro za mesiac. Hovoríme o štyridsiatich eurách mesačne, o ktoré sa vám môžu zvýšiť dôchodky, pokiaľ táto vláda skutočne bude chcieť. A nebude to hrubozrnný populizmus, čo tu predvádzal kolega. Prosím vás, z jeho to normálne rozum stojí niekedy, že čoho sme schopní, jak sme to schopní pokaziť a zabrzdiť. Hovoríme o racionálnej úvahe štyridsiatich euro mesačne, je reálne zvýšiť dôchodky. Za predpokladu, že sa posnažíte. Za predpokladu, že sa posnažíte. Pán minister dokáže to, čo už raz dokázal, realokuje zdroje, vytvoríte operačný program, nie Počiatkove cédečko, ale vytvoríte „Operačný program Dôstojná staroba“ a pustíte zákon, kde základné čerstvé potraviny bude znížená DPH. A dôchodcovia primárne, teda v primárnom, v absolútnom zvýšení, ale aj sekundárne v znížení určitých cien dostanú benefícium vo výške 40 eur mesačne. To už za to stojí! A kľudne sa s tým chváľte. Zvolajte si 45 tlačoviek. Aj toho exota si tam zavolajte. Urobte to! Tí ľudia si to zaslúžia, pán minister. A ešte urobte jednu vec. Dneska pôjdeme do, pôjdete do druhého čítania, povedzte ako, ja som pripravený. Povedzte alebo urobte to sami, to je jedno, len povedzte, ako sa tie peniaze skutočne dostanú k ľuďom, aby sme nemuseli skonštatovať, že v tejto krajine nevládnete, čo vyzerá, že nevládnete, ale aspoň formálne sa to tak javí, lebo teraz sa zostudíte načisto. Lebo ste tu niečo vyhlásili a pravda je inde. Tak teraz už kvôli tomu, aby ste si uchránili tvár, v Číne na to veria, to je veľmi dôležité. Tam keby ste náhodou šli, ja vám poradím, aby ste, lebo ju stratíte. Keď teraz nezabezpečíte to, aby sa tie vianočné príspevky dostali k ľuďom, nie na ich účty. Lebo to, že sa dostanú na ich účty, vôbec nič neznamená alebo to znamená, že o to rýchlejšia cesta je na účty úžerníkov a exekútorov, aby sa dostali k ľuďom. To, čo som vám včera tu položil-nepoložil, spadla tá minca, to je to, aby reálne mali na stole tie peniaze. Aby reálne s nimi šli do Billy, do Tesca, neviem kde, kúpili si ten rožok. Poďme nad tým rozmýšľať. Ďakujem pekne.